สกู๊ป : รพ.สต. ขับเคลื่อนสุขภาพจิตชุมชนด้วยนวัตกรรม
สกู๊ป : รพ.สต. ขับเคลื่อนสุขภาพจิตชุมชนด้วยนวัตกรรม

การฟื้นฟูและเยียวยาผู้ป่วยทางจิต ทั้งผู้ป่วยจากโรคซึมเศร้า และผู้ป่วยจิตเวชให้สามารถก้าวคืนกลับมามีจุดยืนในสังคมได้อีกครั้ง รวมถึงการดูแลสุขภาพจิตของคนใกล้ตัวให้มีจิตใจเข้มแข็ง ถือเป็นหัวใจสำคัญกับการสร้างรากฐานของประเทศให้มีความมั่นคง ด้วยการนำนวัตกรรมเข้ามาช่วยบำบัด และดูแลจิตใจ

การดูแลสุขภาพจิตของประชาชน โดยการขับเคลื่อนให้ชุมชน Smart Cityzen ในยุค Thailand 4.0 ที่มีความสมบูรณ์ทั้งกายและใจ มีความพร้อมทางปัญญาและอารมณ์ ให้ประชาชนมีความสุขในทุกช่วงของวัย โดยใช้กลไกในท้องถิ่นเป็นหน่วยงานขับเคลื่อน ถือเป็นเป้าหมายสำคัญนำไปสู่การสร้างรากฐานประเทศมีความเข้มแข็ง

กรมสุขภาพจิต กระทรวงสาธารณสุข ได้นำโรงพยาบาลส่งเสริมสุขภาพตำบล และ อสม.ในท้องที่ มาสร้างความเข้มแข็งของชุมชนให้เป็นสุข ช่วยลงพื้นที่ตรวจสอบ และประเมินสภาพจิตใจของประชาชน พร้อมกับการนำนวัตกรรมใหม่ ๆ เข้าไปพัฒนามีส่วนช่วยในการขับเคลื่อน

โรงพยาบาลส่งเสริมสุขภาพตำบลบ้านเขาแก้ว อำเภออ่าวลึก จังหวัดกระบี่ ได้นำเอากลองยาวที่มีอยู่ในชุมชน มาเป็นนวัตกรรมพาสุข ใช้บำบัดและเยียวยาจิตใจของผู้ป่วยทางจิตที่ผ่านการคัดกรองทุกกลุ่มวัยอย่างเข้มข้น ซึ่งมีทั้งภาวะเครียด และซึมเศร้า รวมถึงการใช้สารเสพติดในกลุ่มวัยรุ่น โดยพบว่าได้ผลการใช้งานเป็นอย่างดี กับการใช้ดนตรีเยียวจิตใจผู้ป่วย และสร้างอาชีพให้สามารถเข้ามาอยู่ในสังคมได้อีกครั้ง
 
เช่นเดียวกับโรงพยาบาลส่งเสริมสุขภาพตำบลท่าข้าม อำเภอค่ายบางระจัน จังหวัดสิงห์บุรี ที่นำเอานวัตกรรมเพื่อมาบำบัดสุขภาพให้กับประชาชนในพื้นที่ โดยการเข้าไปพูดและแก้ไขปัญหาที่ตรงจุด เช่น การนำนวัตกรรมกระบอกบีบ ออกกำลังกล้ามเนื้อ โดนใช้ไซลิงที่เหลือใช้มาเป็นเครื่องมือในการบริหารกล้ามเนื้อ 
อีกหนึ่งนวัตกรรมที่เรียกได้ว่าเป็นส่วนในการบริหารข้อต่อหัวไหล่ นั่นคือยางยืดมหัศจรรย์เพื่อแก้ปัญหากล้ามเนื้ออ่อนแรง และในอนาคตจะมีการต่อยอดทำหมอนและที่นอนจากหลอดเพื่อแก้ปัญหาแผลกดทับในผู้ป่วยติดเตียง

การนำนวัตกรรมและเทคโนโลยีที่ผสมผสานกับภูมิปัญญาชาวบ้าน โดยมีโรงพยาบาลส่งเสริมสุขภาพตำบล และ อสม. เป็นกลไกในการขับเคลื่อน เพื่อให้การแก้ไขปัญหาที่ตรงจุด และเป็นไปอย่างใกล้ชิด ทำให้ระบบสุขภาพของประชาชน ทั้งสุขภาพกาย และสุขภาพใจ สามารถยกระดับสู่ชุมชนที่มีความสุขมากขึ้น นำไปสู่ความเข้มแข็งของคนในชุมชน  และพร้อมเป็นกำลังสำคัญในการขับเคลื่อนประเทศต่อไป